
        REPUBLIKA HRVATSKA				
 OPĆINSKI SUD U METKOVIĆU
Ulica Andrije Hebranga 9, Metković       
 	                                                                     Poslovni broj  Pp-669/2025




U   I M E   R E P U B L I K E   H R V A T S K E

P R E S U D A

            Općinski sud u Metkoviću, po sutkinji Veneri Matić, uz sudjelovanje Ksenije Šiljeg, kao zapisničarke, u prekršajnom predmetu protiv okrivljene pravne osobe  ZAGI-Adaptacije, građenje i opremanje d.o.o. Zagreb i okrivljene odgovorne osobe u pravnoj osobi Bojana Zagorca, zbog prekršaja iz čl. 247. st. 2. toč. 2. i st. 5. Zakona o strancima („Narodne novine“ broj:133/20,114/22, 151/22), povodom optužnog prijedloga Državnog inspektorata, Područni ured Split, Ispostava Metković, Klasa: 116-02/25-01/1207,URBROJ:443-02-03-19-25-12 od 2. lipnja 2025. godine, nakon glavne i javne rasprave koja je provedena 13. kolovoza 2026. u nazočnosti okrivljenika Bojana Zagorca kao predstavnika okrivljene pravne osobe i kao odgovorne osobe u pravnoj osobi,  a u odsutnosti predstavnika ovlaštenog tužitelja, dana14.kolovoza 2026. objavio je i  
p r e s u d i o    j e


I.	Na temelju odredbe čl. 183. Prekršajnog zakona (NN 107/07, 39/13, 157/13, 110/15, 70/17, 118/18 i 114/22 - dalje PZ),

OKRIVLJENA PRAVNA OSOBA: ZAGI-ADAPTACIJE, GRAĐENJE I OPREMANJE d.o.o sa sjedištem u Zagrebu, Medačka ulica 13, OIB: 48181110103, MBS: 081124812, predstavnik okrivljene pravne osobe Bojan Zagorec,

OKRIVLJENA ODGOVORNA OSOBA U PRAVNOJ OSOBI: BOJAN ZAGOREC, OIB: 82860522187, rođen 30. travnja 1967. u Zagrebu, s prebivalištem u Zagrebu, Ulica Stjepana Babonića 42, sa sadašnjim boravištem na otoku Krku, Punat na adresi Stare Brajde kbr. 30,oženjen, otac dvoje djece, VSS, građevinski inženjer, vlasnik tvrtke Zagi adaptacije, građenje i opremanje d.o.o. Zagreb,


k r i v i   s u

            što je inspekcijskim nadzorom provedenim dana 03.03.2025.godine, u prostorijama PP Ploče te dana 14.03.2025.godine, neposrednim opažanjem policijskih službenika PP Ploče a o čemu su sastavljeni zapisnici, utvrđeno:
da je poslodavac ZAGI-ADAPTACIJE, GRAĐENJE I OPREMANJE d.o.o. angažirao na rad državljane treće zemlje: Prithvi Jung Regmi i Rai Sagar od dana 25.02.2025.godine do dana 03. ožujka 2025.godine kada su isti zatečeni od strane policijskih službenika PP Ploče na obavljanju poslova radnika u visokogradnji na armirano betonskim poslovima, a za što isti nemaju dozvolu za boravak i rad, odnosno poslodavac ih je zapošljavao na poslovima za koje nemaju dozvolu za boravak i rad, budući da državljanin treće zemlje Prithvi Jung Regmi ima važeću dozvolu za boravak i rad za poslove soboslikara za poslodavca, a državljanin treće zemlje Rai Sagar ima važeću dozvolu za poslove polagača keramičkih pločica, za poslodavca ZAGI-ADAPTACIJE, GRAĐENJE I OPREMANJE d.o.o.,
        čime su počinili prekršaj iz čl. 88.st. 4. Zakona o strancima (Narodne novine broj 113/20., 114/22., 151/22), kažnjiv po čl. 247. st. 2.toč. 2. i st. 5. istog Zakona.
II.	pa sud 1. okrivljenoj pravnoj osobi ZAGI-ADAPTACIJE, GRAĐENJE I OPREMANJE d.o.o. Zagreb za predmetni prekršaj na temelju čl. 247. st. 2. toč. 2. Zakona o strancima, uz primjenu čl. 37.st. 2. i 3. toč.1. PZ-a i z r i č e

            	 novčanu kaznu u iznosu od 3.000,00 eura (tri tisuće eura)

III.   a 2. okrivljenoj odgovornoj osobi u pravnoj osobi Bojanu Zagorecu za navedeni prekršaj na temelju čl. 247. st. 5. Zakona o strancima i z r i č e

          		  novčanu kaznu u iznosu 600,00 eura (šesto eura) 

IV.	Na temelju čl. 33. st. 11. Prekršajnog zakona okrivljenici pod 1. i 2. su dužni  novčanu kaznu platiti u roku od  90 (devedeset) dana po pravomoćnosti  presude.

V.	Ukoliko okrivljenici pod 1. i 2. u ostavljenom roku plate dvije trećine izrečene im novčane kazne, ista će se sukladno čl. 152. st. 3. PZ-a smatrati plaćenom u cjelini. 
      
VI.	Na temelju čl. 139. st. 3. u svezi čl. 138. st. 2. toč. 3. PZ-a okrivljenici pod 1. i 2 su dužni naknaditi paušalni trošak vođenja prekršajnog postupka u iznosu od po 20,00 eura (dvadeset eura) u roku od  90 (devedeset) dana po pravomoćnosti ove presude.


Obrazloženje

1. 	 Državni inspektorat, Područni ured Split, Ispostava Metković, podnio je optužni prijedlog Klasa: 116-02/25-01/1207,URBROJ:443-02-03-19-25-12 od 2. lipnja 2025. godine,  protiv okrivljene pravne osobe  ZAGI-Adaptacije, građenje i opremanje d.o.o. Zagreb i okrivljene odgovorne osobe u pravnoj osobi Bojana Zagorca, zbog prekršaja iz čl. 247. st. 2. toč. 2. i st. 5. Zakona o strancima. 

2.      Okrivljenik Bojan Zagorec kao predstavnik okrivljene pravne osobe i ujedno odgovorna osoba u pravnoj osobi  je iznoseći obranu na glavnoj raspravi izjavio da je on vlasnik i direktor tvrtke Zagi adaptacije, građenje i opremanje d.o.o. te će obranu dati i kao zakonski predstavnik svoje pravne osobe i kao odgovorna osoba u pravnoj osobi. Izjavio je da su točni navodi iz optužnog akta. Žali zbog navedenog slučaja.  Želi ipak pojasniti da su se navedeni radnici nalazili u većoj grupi radnika koji su obavljali građevinske radove na objektu u Luci Ploče u carinskoj zoni te je inspekcija u vrijeme navedeno u optužnom aktu utvrdila da navedena dva radnika nemaju dozvolu za poslove koje su obavljali. Želi istaći da su svi ostali radnici imali potrebne dozvole. Također želi istaći da su svi njegovi radnici imali uredne dozvole boravka, liječničke preglede te potrebne prijave vezane za radni odnos, odnosno za sve su bili plaćeni potrebni doprinosi. Moli sud da uzme u obzir da njegova tvrtka ranije nije kažnjavana za bilo kakav prekršaj, a također on kao odgovorna osoba u svojoj pravnoj osobi nije kažnjavan za bilo kakav prekršaj vezan za poslovanje svoje pravne osobe te da ublaži zakonom propisane kazne koliko je to moguće. Također želi istaći da nakon ovog događaja strogo pazi da se ne ponovi sličan prekršaj i siguran je da se u budućnosti neće ponoviti. 

3.	U tijeku dokaznog postupka sud je pročitao i pregledao: optužni prijedlog Državnog inspektorata PU Split Ispostava u Metkoviću, Klasa: 116-02/25-01/207 Urbroj: 443-02-03-19-25-12 od 02. lipnja 2025. (list 1-2), zapisnike državnog inspektorata (list 5-7), obavijest državnog inspektorata (list 8-9), povratnicu (list 10) te izvode iz prekršajne evidencije (list 11-14).

 4.   Nakon ovako provedenog postupka, sud nalazi utvrđenim da su okrivljenici počinili prekršaje koji im se stavljaju na teret, u vrijeme i na način opisan u izreci presude te ih je za iste proglasio krivima i osudio ovom presudom. Naime, Bojan Zagorec kao predstavnik okrivljene pravne osobe i kao odgovorna osoba u pravnoj osobi, priznaje počinjenje predmetnih prekršaja, a njegovo priznanje je potkrijepljeno izvedenim pismenim dokazima.

5.	Prilikom odmjeravanja novčane kazne okrivljenoj pravnoj osobi i okrivljenoj odgovornoj osobi, sud je od olakotnih okolnosti cijenio dulji protek vremena od počinjenih prekršaja u kojem nije bilo drugih kažnjivih ponašanja te činjenicu da navedena pravna osoba ranije nije osuđivana za bilo kakav prekršaj, a odgovorna osoba u pravnoj osobi Bojan Zagorec ranije nije kažnjavan za prekršaje ove vrste te je okrivljenoj pravnoj osobi na temelju čl. 247. st. 2.toč.2. Zakona o strancima, uz primjenu odredbi o ublažavanju kazne iz čl. 37.st.2. i 3. PZ-a izrekao novčanu kaznu u iznosu od 3.000,00eura za dva državljanina treće zemlje (za svakog po 1.500,00eura) dok je okrivljenoj odgovornoj osobi u pravnoj osobi na temelju čl. 247. st. 5. Zakona o strancima, uz primjenu odredbi o ublažavanju kazne iz čl. 37.st.2. i 3. toč.1. PZ-a izrekao novčanu kaznu u iznosu 600,00 eura za dva državljanina treće zemlje (za svakog po 300,00eura). Po ocjeni suda ovako izrečenim novčanim kaznama će se ostvariti opća svrha prekršajnih sankcija, kao i svrha kažnjavanja iz članka 6. i članka 32. PZ-a.

6       Na temelju čl. 33. st. 11. Prekršajnog zakona okrivljenici pod 1. i 2. su dužni  novčanu kaznu platiti u roku od  90 (devedeset) dana po pravomoćnosti  presude.

7.	Ukoliko okrivljenici pod 1. i 2. u ostavljenom roku plate dvije trećine izrečene im novčane kazne, ista će se sukladno čl. 152. st. 3. PZ-a smatrati plaćenom u cjelini.
      
8.	Na temelju čl. 139. st. 3. u svezi čl. 138. st. 2. toč. 3. PZ-a okrivljenici pod 1. i 2 su dužni naknaditi paušalni trošak vođenja prekršajnog postupka u iznosu od po 20,00 eura (dvadeset eura) u roku od  90 (devedeset) dana po pravomoćnosti ove presude.

9.	Slijedom navedenog odlučeno je kao u izreci ove presude.


Metković, 14. kolovoza 2026.


Zapisničarka:								Sutkinja:

Ksenija Šiljeg, v.r.			     		                            Venera Matić, v.r.




UPUTA O PRAVNOM LIJEKU: Protiv ove presude stranke imaju pravo žalbe, u roku od 8 (osam) dana, računajući od dana primitka prijepisa iste. Žalba se podnosi ovom sudu u dva istovjetna primjerka, a o njoj odlučuje Visoki prekršajni sud Republike Hrvatske.



DNA:
1.Okrivljenik pod1. osobe  ZAGI-Adaptacije, građenje i opremanje d.o.o. Zagreb,Medačka ulica 13
2. Okrivljenik pod 2.Bojan Zagorec, otok Krku, Punat Stare Brajde kbr. 30,
3.Tužitelj: Državni inspektorat, Područni ured Split, Ispostava Metković
4. Branitelj: Savin Vaić, Rijeka, Križanićeva 5/II

